1. ------IND- 2020 0682 S-- SK- ------ 20201110 --- --- PROJET

NÁVRH

## Nariadenie, ktorým sa mení nariadenie o pesticídoch (2014:425)

S ohľadom na nariadenie o pesticídoch (2014:425) vláda stanovuje[[1]](#footnote-2)

*že* kapitola 2 § 11, § 20, § 37 – § 39 a § 40 – § 43 budú mať nasledujúce znenie,

*že* sa vkladá päť nových oddielov – kapitola 2 § 37a, § 38a, § 40a, § 41a a § 43a s nižšie uvedeným znením.

Kapitola 2

**§ 11**    Pre používateľov prípravkov na ochranu rastlín sa zabezpečí odborná príprava, ktorou sa poskytnú dostatočné znalosti v tematických oblastiach uvedených v prílohe I k smernici Európskeho parlamentu a Rady 2009/128/ES z 21. októbra 2009, ktorou sa ustanovuje rámec pre činnosť Spoločenstva na dosiahnutie trvalo udržateľného používania pesticídov, v pôvodnom znení. Odbornú prípravu poskytne

1. Švédska rada pre poľnohospodárstvo, pokiaľ ide o použitie

a) v poľnohospodárstve, lesnom hospodárstve, správe parkov alebo záhradníctve,

b) na pozemkoch pre obytné budovy,

c) na školských dvoroch a dvoroch pre predškolské zariadenia,

d) na ihriskách, ku ktorým má verejnosť prístup,

e) v športových a rekreačných zariadeniach,

f) počas plánovacích a stavebných prác,

g) na cestných plochách a násypoch,

h) na štrkových povrchoch a iných vysoko priepustných povrchoch a

i) na povrchoch z asfaltu alebo betónu alebo iných tvrdených materiálov,

2. Švédska agentúra pre verejné zdravie, pokiaľ ide o použitie v skladoch alebo iných skladovacích zariadeniach a v ich okolí, a

3. Švédsky úrad pre pracovné prostredie, pokiaľ ide o ďalšie použitia.

**§ 20**    Otázky týkajúce sa povolenia na používanie podľa § 18 alebo § 19 skúma

1. Švédska rada pre poľnohospodárstvo, pokiaľ ide o použitie

a) v poľnohospodárstve, lesnom hospodárstve, správe parkov alebo záhradníctve,

b) na pozemkoch pre obytné budovy,

c) na školských dvoroch a dvoroch pre predškolské zariadenia,

d) na ihriskách, ku ktorým má verejnosť prístup,

e) v športových a rekreačných zariadeniach,

f) počas plánovacích a stavebných prác,

g) na cestných plochách a násypoch,

h) na štrkových povrchoch a iných vysoko priepustných povrchoch a

i) na povrchoch z asfaltu alebo betónu alebo iných tvrdených materiálov,

2. Švédska agentúra pre verejné zdravie, pokiaľ ide o použitie v skladoch alebo iných skladovacích zariadeniach a v ich okolí, a

3. Švédsky úrad pre pracovné prostredie, pokiaľ ide o ďalšie použitia.

**§ 37**    Prípravky na ochranu rastlín sa nesmú používať

1. na lúkach alebo pastvinách, ktoré nie sú vhodné na orbu, ale dajú sa použiť na kosenie alebo pastvu;

2. na školských dvoroch, dvoroch pre predškolské zariadenia a na ihriskách, ku ktorým má prístup verejnosť;

3. v parkoch, záhradách alebo iných oblastiach, ktoré sú určené predovšetkým ako rekreačné oblasti, ku ktorým má prístup verejnosť;

4. na záhradkárskych plochách a v skleníkoch nepoužívaných profesionálne;

5. na pozemkoch pre obytné budovy alebo na rastlinách v kvetináčoch v prostredí domácej záhrady, alebo

6. na rastlinách, ktoré sú v interiéroch, okrem tých, ktoré sú vo výrobných priestoroch, v skladoch a podobne.

**§ 37a**    Švédska chemická agentúra môže vydať predpisy o výnimkách zo zákazov uvedených v § 37 ods. 2 – 6, pokiaľ ide o účinné látky v prípravkoch na ochranu rastlín, ktoré sa považujú za látky, ktoré predstavujú obmedzené riziko pre ľudské zdravie a životné prostredie.

Predtým ako Švédska chemická agentúra vydá predpisy, poskytne agentúra ostatným príslušným orgánom príležitosť na vyjadrenie pripomienok.

**§ 38**    Švédska rada pre poľnohospodárstvo môže vydať predpisy o výnimkách zo zákazov uvedených v § 37:

1. ak je to potrebné na zabránenie zavlečeniu, usídleniu a šíreniu karanténnych škodcov podľa nariadenia Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES, alebo v súlade s ustanoveniami, ktorými sa vykonáva toto nariadenie, alebo

2. ak sa to vyžaduje na účely pestovania rastlín, ktoré sa uchovávajú vo Švédskej národnej génovej banke alebo v Severskom centre genetických zdrojov.

Švédska rada pre poľnohospodárstvo môže vydať predpisy o výnimkách zo zákazov uvedených v § 37 ods. 1 s cieľom zabrániť zavlečeniu, usídleniu a šíreniu inváznych nepôvodných druhov.

Predtým ako Švédska rada pre poľnohospodárstvo vydá predpisy, poskytne rada ostatným príslušným orgánom príležitosť na vyjadrenie pripomienok.

**§** **38a**    Švédska agentúra na ochranu životného prostredia môže vydať predpisy o výnimkách zo zákazov uvedených v § 37 ods. 2 – 6 s cieľom zabrániť zavlečeniu, usídleniu a šíreniu inváznych nepôvodných druhov.

Predtým ako Švédska agentúra na ochranu životného prostredia vydá predpisy, poskytne agentúra ostatným príslušným orgánom príležitosť na vyjadrenie pripomienok.

**§ 39**    Obecná rada môže v individuálnom prípade udeliť výnimku zo zákazov uvedených v § 37, ak prípravok na ochranu rastlín

1. schválila Švédska chemická agentúra a jeho použitie je v súlade s podmienkami schválenia a

2. vyžaduje sa na účely pestovania rastlín, ktoré sa uchovávajú vo Švédskej národnej génovej banke alebo v Severskom centre genetických zdrojov, alebo sa vyžaduje z iných osobitných dôvodov.

**§** **40**    Prípravky na ochranu rastlín je bez osobitného povolenia obecnej rady zakázané profesionálne používať

1. v športových a rekreačných zariadeniach,

2. počas plánovacích a stavebných prác,

3. na cestných plochách, ako aj na štrkových povrchoch a iných vysoko

priepustných povrchoch a

4. na povrchoch z asfaltu, betónu alebo iných tvrdených materiálov.

**§** **40a**    Požiadavka týkajúca sa povolenia v § 40 sa nevzťahuje na prípravky na ochranu rastlín, ktoré boli v predpisoch vydaných v súlade s § 37a vyňaté zo zákazu používania v § 37.

Požiadavka týkajúca sa povolenia v § 40 ods. 3 a 4 sa nevzťahuje na používanie prípravkov na ochranu rastlín

1. na cestných plochách, aby sa zabránilo zavlečeniu, usídleniu a šíreniu

a) inváznych nepôvodných druhov, alebo

b) karanténnych škodcov podľa nariadenia Európskeho parlamentu a Rady (EÚ) 2016/2031 alebo podľa ustanovení, ktorými sa vykonáva uvedené nariadenie, alebo

2. na násypoch.

**§ 41**    Prípravky na ochranu rastlín je bez písomného oznámenia obecnej rade zakázané profesionálne používať

1. na cestných plochách, aby sa zabránilo zavlečeniu, usídleniu a šíreniu

a) inváznych nepôvodných druhov, alebo

b) karanténnych škodcov podľa nariadenia Európskeho parlamentu a Rady (EÚ) 2016/2031 alebo podľa ustanovení, ktorými sa vykonáva uvedené nariadenie;

2. na násypoch a

3. na plochách, na ktoré sa nevzťahuje zákaz podľa § 37 alebo požiadavka týkajúca sa povolenia podľa § 40, a ktoré majú susednú plochu presahujúcu 1 000 metrov štvorcových, kde sa môže verejnosť voľne pohybovať.

Činnosti podliehajúce oznámeniu možno začať najskôr štyri týždne po vykonaní oznámenia, pokiaľ rada nerozhodne inak.

**§ 41a**    Požiadavka týkajúca sa oznámenia v § 41 sa nevzťahuje na prípravky na ochranu rastlín, ktoré boli v predpisoch vydaných v súlade s § 37a vyňaté zo zákazu používania v § 37.

Požiadavka týkajúca sa oznámenia v § 41 ods. 1 bode 3 sa nevzťahuje na použitie na ornej pôde.

**§ 42**    Ustanovenia § 37 ods. 1, § 40 a § 41 sa nevzťahujú na používanie, ktoré

1. má charakter bodového spracovania a

2. má taký obmedzený rozsah, že nepredstavuje riziko ohrozenia zdravia ľudí a životného prostredia.

**§ 43**    Švédska agentúra na ochranu životného prostredia môže

1. vydať podrobnejšie predpisy o výnimkách podľa § 39 ods. 2 a

2. v prípade iného používania prípravkov na ochranu rastlín, ako je používanie na lesnej pôde, vydať predpisy o presadzovaní ustanovení § 40 – § 42.

Predtým ako Švédska agentúra na ochranu životného prostredia vydá predpisy, poskytne agentúra ostatným príslušným orgánom príležitosť na vyjadrenie pripomienok.

**§** **43a**     Švédska rada pre poľnohospodárstvo môže vydať podrobnejšie predpisy o výnimkách v súlade s § 39 ods. 1.

Predtým ako Švédska rada pre poľnohospodárstvo vydá predpisy, poskytne rada ostatným príslušným orgánom príležitosť na vyjadrenie pripomienok.

1. Toto nariadenie nadobúda účinnosť 1. februára 2021.

2. Povolenia na profesionálne používanie prípravkov na ochranu rastlín podľa kapitoly 2 § 40, o ktorých sa rozhodlo v súlade so staršími predpismi, platia naďalej, nie však po 31. decembri 2022.

1. Pozri smernicu Európskeho parlamentu a Rady 2009/128/ES z 21. októbra 2009, ktorou sa ustanovuje rámec pre činnosť Spoločenstva na dosiahnutie trvalo udržateľného používania pesticídov, v znení podľa nariadenia Európskeho parlamentu a Rady (EÚ) 2019/1243. Pozri tiež smernicu Európskeho parlamentu a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti. [↑](#footnote-ref-2)